सुरुमा सरकारले संघीय संसद् सचिवालयलाई कुनै जानकारी नै नदिई एकतर्फी रूपमा कर्मचारी पठाउने तयारी गरेको थियो। तर प्रदेशसभा सञ्चालनमा अनुभवी कर्मचारी आवश्यक पर्ने देखेपछि सरकारले संघीय संसद्का कर्मचारीलाई प्रदेशमा पठाइदिन आग्रह गरेको छ। ‘लोकसेवाको जाँचमा उत्कृष्ट अंक ल्याउँदैमा मात्र संसद् सञ्चालन गर्न सकिन्न,’ संसद्का एक उच्च अधिकारीले भने, ‘प्रदेश बैठक कसरी सञ्चालन गर्ने भन्ने कुराको अनुभव र अध्ययन हुनुपर्छ। कतिपय सोच्दै नसोचेका अप्ठ्यारा आउँदा पुरानो अभ्यास के छ भनेर हेर्ने गरिन्छ। बैठकको मर्यादालाई ख्याल गर्नुपर्छ।’
